Document ID: 32011D0642

РЕШЕНИЕ НА КОМИСИЯТА
от 29 септември 2011 година
за прекратяване на антидъмпинговата процедура във връзка с вноса на някои системи от графитни електроди с произход от Китайската народна република
(2011/642/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 1225/2009 на Съвета от 30 ноември 2009 г. за защита срещу дъмпингов внос от страни, които не са членки на Европейската общност (1) (наричан по-долу „Основният регламент“), и по-специално член 9 от него,
след консултация с Консултативния комитет,
като има предвид, че:
A. ПРОЦЕДУРА
(1)
На 5 ноември 2010 г. Европейската комисия (наричана по-долу „Комисията“) получи жалба относно предполагаемия вредоносен дъмпинг на някои системи от графитни електроди (наричани по-долу „графитни електроди“) с произход от Китайската народна република (наричана по-долу „Китай“), подадена съгласно член 5 от Основния регламент от European Carbon and Graphite Association (наричана по-долу „жалбоподателят“) от името на производители, които представляват значителен дял - в конкретния случай над 50 %, от общото производство на Съюза на някои системи от графитни електроди.
(2)
Жалбата съдържаше prima facie доказателство за съществуването на дъмпинг и на произтичаща от него съществена вреда, което бе счетено за достатъчно основание за образуване на антидъмпингова процедура.
(3)
След консултации с Консултативния комитет, с известие, публикувано в Официален вестник на Европейския съюз (2), Комисията започна антидъмпингова процедура по отношение на вноса в Съюза на някои системи от графитни електроди с произход от Китай.
(4)
Комисията официално уведоми за откриването на процедурата производителите износители от Китай, вносителите, търговците, потребителите и асоциациите, за които е известно, че са засегнати, органите в Китай и всички известни производители от Съюза. На заинтересованите страни беше предоставена възможност да изложат становищата си в писмена форма и да поискат изслушване в срока, посочен в известието за откриване на процедурата.
(5)
Бяха изслушани всички заинтересовани страни, поискали това и доказали, че са налице специални основания да бъдат изслушани.
Б. ОТТЕГЛЯНЕ НА ЖАЛБАТА И ПРЕКРАТЯВАНЕ НА ПРОЦЕДУРАТА
(6)
С писмо до Комисията от 8 юли 2011 г. жалбоподателят официално оттегли своята жалба.
(7)
В съответствие с член 9, параграф 1 от Основния регламент при оттегляне на жалба процедурата може да бъде прекратена, освен когато прекратяването не е в интерес на Съюза.
(8)
В това отношение се отбелязва, че Комисията не установи никакъв довод, че прекратяването няма да бъде в интерес на Съюза, както и нито една заинтересована страна не изтъкна подобен довод. Поради това Комисията сметна, че настоящата процедура следва да бъде прекратена. Заинтересованите страни бяха информирани за това и им беше дадена възможност за коментар. Не бяха получени коментари, които да сочат, че това прекратяване не би било в интерес на Съюза.
(9)
Поради това Комисията заключи, че антидъмпинговата процедура по отношение на вноса в Съюза на някои системи от графитни електроди с произход от Китайската народна република следва да бъде прекратена,
ПРИЕ НАСТОЯЩОТО РЕШЕНИЕ:
Член 1
Антидъмпинговата процедура по отношение на вноса на някои системи от графитни електроди от вид, използван за електрически пещи, с видима плътност от 1,5 g/cm3 или по-голяма и електрическо съпротивление от 7 μΩ.m или по-малко, с произход от Китайската народна република, понастоящем класирани в код по КН ех 8545 11 00, и нипели, използвани за такива електроди, понастоящем класирани в код по КН ex 8545 90 90, се прекратява.
Член 2
Настоящият регламент влиза в сила в деня след публикуването му в Официален вестник на Европейския съюз.
Съставено в Брюксел на 29 септември 2011 година.

Labels: 3
18
4
1